王冕
寄太素高士
我昔扁舟上耶溪，寻君直过丹井西。
长松月冷啼子规，春风满地芳草齐。
楼殿玲珑金碧涌，钟声不出松云重。
老猿掬涧山影乱，翠禽啄露岩花动。
此时相见不作难，握手笑上松花坛。
坛下十万青琅轩，空阴漠漠常风寒。
我对青山论今古，青山茫茫无一语。
知其与我忘尔汝，石瓢酌我云根乳。
冷然使我肝胆清，飘裾欲度浮云轻。
千峰回影陷落日，万壑欲尽松风声。
回首溪山忽成别，几见江梅飞白雪。
洞庭湖上听夜雨，仲宣楼头望明月。
茕茕对景伤古情，寸心欲吐书难凭。
何当相晤一抵掌？与君细看真兰亭。